Id-Deċiżjoni tal-Kummissjoni
ta’ l-4 ta’ Settembru 1996
dwar ħtiġiet tas-saħħa ta’ l-annimali u ċertifikazzjoni veterinarja għal importazzjonijiet għal ġewwa l-Komunità ta’ sperma ta’ l-ispeċi ekwina
(Test b’rilevanza għall-FEE)
(96/539/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992, li tippreskrivi l-ħtiġiet tas-saħħa ta’ l-annimali li jirregolaw il-kummerċ fi u importazzjonijiet għal ġewwa l-Komunità ta’ annimali, sperma, ova u embrijoni mhux suġġetti għal ħtiġiet tas-saħħa ta’ l-annimali preskritti f’regoli speċifiċi tal-Komunità li hemm riferenza għalihom fl-Anness A (1) li jinsab mad-Direttiva 90/425/KEE [1], kif l-aħħar emendata bid-Deċiżjoni tal-Kummissjoni 95/176/KE [2], u b’mod partikolari l-Artikoli 11(2), 17 u 18 tagħha,
Billi bid-Deċiżjoni Nru 94/63/KE [3] il-Kummissjoni ħejjiet lista proviżorja ta’ pajjiżi terzi li minnhom l-Istati Membri jawtorizzaw l-importazzjonijiet ta’ sperma, ova u embrijoni ta’ l-ispeċi ovina, kaprina u ekwina, ova u embrijoni ta’ l-ispeċi tal-majjali;
Billi għandha tiġi stabbilita l-kundizzjoni ta’ saħħa ta’ l-annimali u ċ-ċertifikazzjoni veterinarja għal importazzjonijiet fil-Komunità ta’ sperma friska, mkessħa u ffriżata ta’ l-ispeċi ekwina skond il-ħtiġiet tad- Direttiva tal-Kunsill 92/65/KEE;
Billi ċertu mard infettuż ta’ equidae jiġi trasmess permezz ta’ l-isperma; billi għalhekk hemm testijiet speċifiċi tas-saħħa ta’ l-annimali huma meħtieġa sabiex jidentifikaw mard bħal dan li għandhom jitwettqu skond programmi speċifiċi ta’ testijiet li jirriflettu l-moviment taż-żwiemel miżmuma għar-razza donaturi qabel u matul il-perodu ta’ ġbir ta’ l-isperma;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Istati Membri għandhom jawtorizzaw l-importazzjonijiet ta’ sperma friska, imkessħa jew iffriżata ta’ l-ispeċi ekwina li tikkonforma mal-ħtiġiet preskritti fil-kampjun taċ-ċertifikat tas-saħħa ta’ l-annimali fl-Anness u akkompanjati b’ċertifikat bħal dan mimli kif imiss.
Artikolu 2
Din id-Deċiżjoni għandha tapplika mill-1 ta’ Ottubru 1996.
Artikolu 3
Id-Deċiżjoni hija indirizzata lill-Istati Membri kollha.
Magħmula fi Brussel, fl-4 ta’ Settembru 1996.